**Biežāk uzdotie jautājumi par resertifikācijas kārtību.**

Esam apkopojuši atbildes uz biežāk uzdotajiem jautājumiem par resertifikācijas kārtību, kas ir spēkā 03.09.24. NB! Resertifikācijas kārtību reglamentē dažādi normatīvie akti un tie var mainīties, tādēļ vienmēr pārbaudiet aktuālo informāciju Latvijas Ārstu biedrības mājaslapā (<https://www.arstubiedriba.lv/sertifikacijas-resertifikacijas-dokumenti/>).

Galvenais dokuments, kas nosaka resertifikācijas kārtību ir Ministru kabineta noteikumi Nr.391 Ārstniecības personu sertifikācijas kārtība. <https://likumi.lv/ta/id/352922-arstniecibas-personu-sertifikacijas-kartiba>

1. **Kas nosaka, cik tālākizglītības punkti (TIP) jāiegūst katrā specialitātē, lai varētu nokārtot resertifikācijas procesu?**

Tālākizglītības punktu skaitu nosaka Ministru kabineta noteikumi. To 51. punkts nosaka, ka visiem ārstiem (neatkarīgi no specialitātes) jāiegūst 250 tālākizglītības punkti sertifikāta derīguma termiņa laikā. Latvijas Ginekologu un dzemdību speciālistu asociācija (tālāk – Asociācija) punktu skaitu nenosaka.

1. **Kādā veidā tiek aprēķināts tālākizglītības punktu skaits par tālākizglītības pasākumu?**

Pārrēķināšanas kārtība noteikta Ministru kabineta noteikumos. Galvenā doma – viens tālākizglītības punkts par vienu akadēmisko stundu (45 minūtēm) UN ne vairāk kā 8 TIP dienā. Parasti punktu skaitu pasākuma organizators jau ir saskaņojis ar LĀB. TIP aprēķināšanas kārtība attiecas arī uz tālākizglītības pasākumiem ar ārzemju lektoru piedalīšanos un starptautiskiem pasākumiem.

1. **Kā tiek pārrēķināts punktu skaits par starptautiskos pasākumos iegūtiem tālākizglītības pasākumiem?**

Starptautisku pasākumu laikā iegūtos sertifikātos reizēm TIP skaits netiek norādīts, vai ir norādīts CME (Continuing Medical Education) punktu skaits. Ministru kabineta noteikumi nosaka, ka šādā gadījumā ārstam pašam ir jāpārrēķina punktu skaits uz Latvijas TIP. Tāpat pielietojot principu - viens tālākizglītības punkts par vienu akadēmisko stundu (45 minūtēm) UN ne vairāk kā 8 TIP dienā. Ja pasākums noticis, piemēram, no 8:00 – 18:00 vienu dienu un no 9 – 13:00 otrā dienā, tad iegūto punktu skaitu aprēķina sekojoši: 8 TIP par pirmo dienu un 5 TIP par otro dienu (4 hronoloģiskās stundas = 5.3 akadēmiskajām stundām, noapaļojot: 5 TIP).

1. **Kādi vēl ir veidi, kā iegūt TIP?**

Kārtību, kādā tiek piešķirti TIP par tālākizglītības, profesionālajām un zinātniskajām aktivitātēm nosaka Ministru kabineta noteikumu 4.pielikums. Ērti atrodams: <https://www.arstubiedriba.lv/sertifikacijas-resertifikacijas-dokumenti/>

Piemēram, par uzstāšanos Asociācijas sēdē pienākas 5 TIP; publicētas tēzes kongresu, konferenču, simpoziju un citu pasākumu tēžu apkopojumu izdevumā: 10 TIP. Sīkāk skatīt dokumentā.

1. **Kad ir jāiesniedz dokumenti resertifikācijai?**

Ministru kabineta noteikumi nosaka, ka tas jādara ne vēlāk kā 3 mēnešus pirms sertifikāta derīguma termiņa beigām.

1. **Ko darīt, ja Asociācijas mājaslapā norādītais dokumentu iesniegšanas datums ir pirms vai pēc šī termiņa?**

Norādītie dokumentu iesniegšanas datumi ir paredzēti, lai konsolidētu ārstu iesniegumus, atvieglojot vispārējo procesa organizāciju. Ja nepieciešams, dokumentus var iesniegt arī ārpus šiem datumiem, sazinoties ar sertifikācijas komisijas priekšsēdētāju.

1. **Kādas ir biežākās kļūdas, iesniedzot resertifikācijas dokumentus.**

Iesniedzamo dokumentu formas nosaka Ministru kabineta noteikumi, tādēļ būtiski, ka:

* Tiek izmantota formu aktuālā redakcija. To vienmēr var pārbaudīt un lejuplādēt: <https://www.arstubiedriba.lv/sertifikacijas-resertifikacijas-dokumenti/>
* Tiek aizpildītas visas prasītās ailītes, t.sk. par adresi, kontaktinformāciju, darba vietām.
* Precīzi tiek norādīti iegūtie TIP.
* Ir precīzi norādīta informācija par obligāti apgūstamajiem kursiem.
* **Uz *dokumenta jābūt tik darba vietu parakstiem, cik darba vietas norādītas resertifikācijas lapā!***

1. **Kur var pārbaudīt savu sertifikātu derīguma termiņu?**

Covid-19 pandēmijas laikā sertifikātu derīguma termiņš tika pagarināts par 6 mēnešiem, tādēļ var būt tā, ka reālais sertifikāta derīguma termiņš nesakrīt ar to, kas norādīts uz papīra sertifikāta. Termiņus visiem saviem sertifikātiem var pārbaudīt Veselības inspekcijas vietnē: <https://registri.vi.gov.lv/apd>